Noodprysbeheermaatreëls van toepassing op sekere produkte in SA - Corona Krisissentrum
Tuis / Covid 19 en die ekonomie / Noodprysbeheermaatreëls van toepassing op sekere produkte in SA
Noodprysbeheermaatreëls van toepassing op sekere produkte in SA
Mense het reg oor die wêreld op winkels toegesak en in 'n paniektoestand die rakke gestroop soos wat hulle sekere produkte opgekoop het. Die kope is deur die histerie aangemoedig, selfs nadat groot winkelgroepe die publiek verseker het dat daar nie 'n tekort aan voedsel of ander algemene benodigdhede sal wees nie. 'n Mens kan egter nie help om te wonder of die Suid-Afrikaners wat wel vandeesweek hul winkeltrollies met kruideniersware volgemaak het dalk meer bekommerd is dat die winkels tydens die verloop van die pandemie gaan toe wees as gevolg van die verspreiding van die koronavirus nie, eerder as wat hulle bekommerd is oor die beskikbaarheid van voorraad.
Die leë rakke het talle mense wat van dag tot dag, of van maand tot maand leef en nie dadelik die inkomste beskikbaar het om die produkte wat hulle daagliks benodig aan te koop nie, baie ongelukkig gelaat.
Sommige winkelgroepe misbruik ook die geleentheid om munt te slaan uit die huidige stand van sake.
Die regering het na aanleiding van die Covid-19-uitbreking nuwe regulasies gepubliseer wat die prysverhoging van verskeie produkte verbied.
Die regulasies en aanwysings vir verbruikers- en klantebeskerming is Donderdag ingevolge die Wet op Rampbestuur uitgevaardig.
Die regulasies is van toepassing op goedere en dienste wat verband hou met basiese voedselprodukte en verbruikersgoedere, nooddienste en produkte, asook mediese voorraad.
Die regulasies word ingestel om verbruikers tydens die korona-pandemie teen onbillike en onredelike kommersiële praktyke te beskerm.
Ondernemings word verder verbied om buitensporige pryse tot nadeel van verbruikers te hef. Dit sluit 'n wesenlike prysverhoging ten opsigte van 'n verskeidenheid produkte in. Indien daar 'n prysverhoging is, moet dit ooreenstem met die styging in die koste om die produk of diens te lewer.
Kleinhandelaars mag ook nie die netto marge of winsopslag op die genoteerde produkte bo die gemiddelde marge van hierdie produkte in die tydperk van drie maande voor 1 Maart verhoog nie.
Oortredings van hierdie regulasies kan ernstige gevolge hê. Van die boetes beloop
R1 miljoen of tot 10% van 'n maatskappy se omset of kan selfs tronkstraf van tot 'n jaar wees.
Die regulasies vereis dat verskaffers redelike maatreëls moet tref om die billike verspreiding van produkte aan verbruikers en besighede te verseker.
Produkte op die lys:
Geblikte, bevrore en vars vleis asook hoender en vis
Ontsmettingsmiddels en skoonmaakprodukte
Skoonmaakmiddels vir alle gebruike
Geblikte en bevrore groente
Volgens Ebrahim Patel, minister van nywerheid en handel, is die regulasies gegrond op 'n vennootskapsmodel wat van winkelgroepe en groothandelaars vereis om verstandige en verantwoordelike stappe te doen.
Patel het ook aangekondig dat die Nasionale Verbruikerskommissie van Donderdag af 'n tolvrye nommer het wat die publiek kan skakel om onregverdige prysverhogings aan te meld.